《和阳纳言听鸣蝉篇》
南北朝·颜之推

听秋蝉。秋蝉非一处。细柳高飞夕。长杨明月曙。历乱起秋声。参差揽人虑。

单吟如转箫。群噪学调笙。乍飘流曼响。多含继绝声。

垂阴自有乐。饮露独为清。短緌何足贵。薄羽不羞轻。

螗螂翳下偏难见。翡翠竿头绝易惊。容止由来桂林苑。无事淹留南斗城。

城中帝皇里。金张及许史。权势热如汤。意气喧城市。

剑影奔星落。马色浮云起。鼎俎陈龙凤。金石谐宫徵。

关中满季心。关西饶孔子。讵用虞公立国臣。谁爱韩王游说士。

红颜宿昔同春花。素鬓俄顷变秋草。中肠自有极。那堪教作转轮车。

作者简介：颜之推（531年—约597年），字介，生于江陵（今湖北江陵），祖籍琅邪临沂（今山东临沂），中国古代文学家、教育家。学术上，颜之推博学多洽，一生著述甚丰，所著书大多已亡佚，今存《颜氏家训》和《还冤志》两书，《急就章注》、《证俗音字》和《集灵记》有辑本。